text: Indonèsia Open 2022 nyang mêrupakan turnamèn BWF Super 1000 bêrlangsung 14 Juni 2022 ampè 19 Juni 2022 di Istora Sênayan, Jakarta. Adè 9 kontingèn Indonèsia nyang tampil padè ari ntu dêngan rincian 3 gandè campuran, 4 gandè putra, amè 2 tunggal putra. Ayè amè adèk ayè wayah ntu udèh ngêrêncanèin nonton langsung buat milu ngêdukung Tim Nasional Indonèsia. Tikèt Indonèsia Open wayah ntu bisè dibêli luring atau daring. Tikèt sêcarè daring bisè dibêli liwat laman rêsmi www.pbsi.id. Sayangnyè, pêmbêlian tikèt sêcarè daring êni gasik bangêt ludêsnyè. Tapi, alhamdulillah pihak pênyêlênggarè masing ngêjual tikèt sêcarè luring nyang bisè dibêli langsung di Istora Sênayan. Hargè tikètnyè bêpariasi bêrgantung tanggal pêrtandingan amè lêtak têmpat duduk.